title: 2012 m. vasario 27 d. Tarybos sprendimas 2012/121/BUSP dėl veiklos, kuria skatinamas ES, Kinijos ir Afrikos dialogas ir bendradarbiavimas įprastinės ginkluotės kontrolės srityje, rėmimo

text:
28.2.2012

               LT

               Europos Sąjungos oficialusis leidinys

               L 54/8

         TARYBOS SPRENDIMAS 2012/121/BUSP
   2012 m. vasario 27 d.
   dėl veiklos, kuria skatinamas ES, Kinijos ir Afrikos dialogas ir bendradarbiavimas įprastinės ginkluotės kontrolės srityje, rėmimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį,
   kadangi:

               (1)

               2005 m. gruodžio 15–16 d. Europos Vadovų Taryba savo susitikime priėmė ES kovos su neteisėtu šaulių ir lengvųjų ginklų (toliau – ŠLG) bei jų šaudmenų kaupimu ir prekyba jais strategiją (toliau – ES ŠLG strategija). Strategijoje Afrikos žemynas įvardijamas kaip vienas iš regionų, kuriame neteisėtos prekybos ŠLG ir pernelyg didelio jų kaupimo poveikis yra stipriausias;

               (2)

               ES ŠLG strategijoje nustatyti keli Sąjungos siekiami tikslai, be kita ko, siekis nustatyti šalių eksportuotojų tarpusavio sutarimą, kad šaulių ginklai būtų tiekiami tik vyriausybėms, laikantis ribojamųjų ir tinkamų regioninių ir tarptautinių ginkluotės eksporto kriterijų;

               (3)

               ES ŠLG strategijoje taip pat rekomenduojama ŠLG teminį klausimą įtraukti į politinį dialogą su trečiosiomis šalimis ir tarptautinėmis, regioninėmis ir subregioninėmis organizacijomis, ypatingą dėmesį skiriant veiksmų derinimui su Sąjungos pagrindiniais partneriais ir didžiausiais ŠLG eksportuotojais, įskaitant Kiniją;

               (4)

               Europos Sąjungos Taryba 2005 m., 2006 m., 2007 m. ir 2010 m. priėmė Tarybos išvadas remdama derybas dėl Sutarties dėl prekybos ginklais – teisiškai privalomo tarptautinio dokumento, kuriuo nustatomi įprastinių ginklų perdavimo bendri tarptautiniai standartai. Taryba pabrėžė bendradarbiavimo su kitomis valstybėmis ir regioninėmis organizacijomis svarbą šiame procese;

               (5)

               2005 m. pradėtame ES ir Kinijos strateginiame dialoge numatytas ir dialogas neplatinimo ir įprastinės ginkluotės eksporto klausimais. 2006 m. aukščiausiojo lygio susitikime Kinija ir Sąjunga susitarė užmegzti naują dialogą dėl taikos Afrikoje ir tvaraus vystymosi, kad būtų stiprinamas partnerių tarpusavio supratimas, aptariama veikla ir prioritetai bei sudaroma galimybė įtraukti Kiniją į tarptautines pastangas tobulinti ir koordinuoti bendradarbiavimo veiksmus. Sąjungos ir Kinijos 2007–2013 m. strategijos dokumente nustatyta principinė Sąjungos pozicija Kinijos atžvilgiu, kuri grindžiama bendradarbiavimu ir partneryste, taip pat nurodoma, kad prioritetas teikiamas bendradarbiavimui siekiant užkirsti kelią neteisėtai prekybai ŠLG;

               (6)

               2004 m. gruodžio mėn. Kinija ir Sąjunga pasirašė Bendrą deklaraciją dėl neplatinimo ir nusiginklavimo, įskaitant bendradarbiavimą įprastinių ginklų srityje. Bendroje deklaracijoje Sąjunga ir Kinija pažymėjo, kad „taip pat reikia dėti pozityvias ir aktyvias pastangas siekiant sustiprinti įprastinių ginklų eksporto kontrolę. Ginklų kontrolės režimai, taikomi tam tikriems įprastiniams ginklams, turi būti sugriežtinti. Reikėtų sustiprinti pastangas užkirsti kelią prekybai šaulių ir lengvaisiais ginklais ir šių ginklų srautams, kurie gali sutrikdyti regioninę taiką ir stabilumą.“;

               (7)

               2007 m. bendroje Afrikos ir ES strateginėje partnerystėje nurodyta, kad neteisėtos prekybos ŠLG ir jų pernelyg didelio kaupimo prevencija – tai veiksmų sritis, kurioje turi būti dedamos pastangos stiprinant pajėgumus, sudarant tinklus, bendradarbiaujant ir keičiantis informacija. Kinija buvo pakviesta stebėtojo teisėmis į 2010 m. ES ir Afrikos aukščiausiojo lygio susitikimą ir jame dalyvavo,

         PRIĖMĖ ŠĮ SPRENDIMĄ:
   1 straipsnis
   1.   Sąjunga toliau vysto Kinijos, Sąjungos ir Afrikos valstybių pilietinės visuomenės, pramonės sektoriaus ir vyriausybės atstovų bendradarbiavimą, be kita ko, pasitelkdama kiekvienos iš Šalių pilietinių visuomenių ir pramonės subjektų dialogą, kad parengtų bendrus sprendimus reaguojant į grėsmę, kurią kelia neteisėta prekyba ŠLG ir jų pernelyg didelis kaupimas bei prekybos įprastine ginkluote tarptautinio reguliavimo trūkumas. Tokio bendradarbiavimo vystymas taip pat turėtų būti išreikštas didesniu tvirtos ir pagrįstos Sutarties dėl prekybos ginklais rėmimu ir jos įgyvendinimu.
   2.   Sąjunga siekia 1 dalyje nurodyto tikslo šiais projektais ir priemonėmis:

               —

               jungtinės Afrikos, ES ir Kinijos įprastinės ginkluotės ekspertų darbo grupės ir jungtinio Afrikos, ES ir Kinijos įprastinės ginkluotės mokslinių tyrimų centro sudarymu ir jų veiklos plėtojimu. Ekspertų darbo grupės ir Mokslinių tyrimų centro tikslas yra didinti Kinijos, Afrikos ir Sąjungos politiką rengiančių asmenų, atsakingų už įprastinės ginkluotės klausimus ir jos eksporto kontrolę, bendruomenės informuotumą apie su neteisėta prekyba ŠLG ir jų pernelyg dideliu kaupimu susijusias problemas ir aktyvumą jas sprendžiant, taip pat informuotumą apie tarptautinio teisėtos prekybos įprastiniais ginklais reguliavimo trūkumą ir aktyvumą sprendžiant šią problemą. Didėjant informuotumui apie šiuos klausimus ir aktyvumui juos sprendžiant bus prisidėta prie sėkmingų derybų dėl tvirtos ir pagrįstos Sutarties dėl prekybos ginklais ir jos įgyvendinimo;

               —

               propagavimo ir mokslinių tyrimų veiklos siekiant nustatyti ES ir Kinijos bendradarbiavimo galimybes padedant Afrikos valstybėms užkirsti kelią neteisėtai prekybai ŠLG ir jų pernelyg dideliam kaupimui vykdymu.

         Pirmiau šioje dalyje nurodytų projektų ir priemonių išsamus aprašymas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytų projektų ir priemonių techninį įgyvendinimą atlieka nevyriausybinė organizacija „Saferworld“.
   3.   „Saferworld“ savo užduotis vykdo prižiūrint vyriausiajam įgaliotiniui. Šiuo tikslu vyriausiasis įgaliotinis ir „Saferworld“ sudaro reikiamus susitarimus.
   3 straipsnis
   1.   1 straipsnio 2 dalyje nurodytiems projektams ir priemonėms įgyvendinti skiriama orientacinė finansavimo suma yra 830 000 EUR.
   2.   Iš 1 dalyje nurodytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri 2 dalyje nurodytų išlaidų tinkamą valdymą. Šiuo tikslu ji ir „Saferworld“ sudaro finansavimo susitarimą. Susitarime numatoma, kad „Saferworld“ turi užtikrinti ES įnašo matomumą, atitinkantį jo dydį.
   4.   Komisija siekia, kad 3 dalyje nurodytas finansavimo susitarimas būtų sudarytas kuo greičiau po šio sprendimo įsigaliojimo. Ji praneša Tarybai apie sunkumus, su kuriais susiduriama tame procese, ir finansavimo susitarimo sudarymo datą.
   4 straipsnis
   Vyriausiasis įgaliotinis informuoja Tarybą apie šio Tarybos sprendimo įgyvendinimą remdamasis reguliariai kas tris mėnesius rengiamomis „Saferworld“ ataskaitomis. Šios ataskaitos yra Tarybos vykdomo įvertinimo pagrindas. Komisija teikia ataskaitas, susijusias su 1 straipsnio 2 dalyje nurodytų projektų ir priemonių įgyvendinimo finansiniais aspektais.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas netenka galios praėjus 24 mėnesiams nuo 3 straipsnio 3 dalyje nurodyto finansavimo susitarimo sudarymo datos. Tačiau jis netenka galios praėjus šešiems mėnesiams nuo jo įsigaliojimo datos, jeigu iki to laiko nesudaromas pirmiau nurodytas finansavimo susitarimas.

      Priimta Briuselyje 2012 m. vasario 27 d.

            Tarybos vardu

            Pirmininkė

         C. ASHTON

      PRIEDAS

         1 STRAIPSNIO 2 DALYJE NURODYTI PROJEKTAI IR PRIEMONĖS

      1.   Tikslai

      Šio sprendimo tikslai yra: Kinijoje, Europos Sąjungoje ir Afrikos žemyne vystyti pilietinės visuomenės, pramonės ir vyriausybės atstovų bendradarbiavimą; nustatyti bendrus požiūrius siekiant atsižvelgti į grėsmę, kurią kelia neteisėta prekyba ŠLG ir jų pernelyg didelis kaupimas; taip pat iki ir po Jungtinių Tautų (JT) Sutarties dėl prekybos ginklais (SPG) 2012 m. diplomatinės konferencijos remti Sutarties dėl prekybos ginklais procesą. Šių tikslų siekiama sukuriant jungtinę Afrikos, ES ir Kinijos įprastinės ginkluotės ekspertų darbo grupę (EDG) ir jungtinį Afrikos, ES ir Kinijos įprastinės ginkluotės mokslinių tyrimų centrą (MTC) ir plėtojant jų veiklą. EDG ir MTC veiklos tikslas bus didinti Kinijos, Afrikos ir Sąjungos politikos rengėjų bendruomenės informuotumą apie su neteisėta prekyba ŠLG ir jų pernelyg dideliu kaupimu susijusias problemas ir aktyvumą jas sprendžiant, taip pat supratimą, kad reikia sudaryti SPG.
      Glaudesnio Kinijos, Sąjungos ir Afrikos bendradarbiavimo tikslo taip pat bus siekiama imantis propagavimo ir mokslinių tyrimų veiklos, kuria siekiama nustatyti, kokių esama galimybių ES ir Kinijai bendradarbiauti padedant Afrikos valstybėms užkirsti kelią neteisėtai prekybai ŠLG ir jų pernelyg dideliam kaupimui.
      2.   Projektų ir priemonių aprašymas

      2.1.   Jungtinės Afrikos, ES ir Kinijos ekspertų įprastinės ginkluotės darbo grupės ir jungtinio Afrikos, ES ir Kinijos įprastinės ginkluotės mokslinių tyrimų centro sudarymas ir jų veiklos plėtojimas.

      2.1.1.   Projekto tikslai

                  —

                  Sukurti forumus ir tinklus, skirtus Sąjungos, Kinijos ir Afrikos politikos rengimo bendruomenės ekspertams, kad jie galėtų aptarti įvairius neteisėtos prekybos įprastine ginkluote aspektus;

                  —

                  didinti Kinijos, Afrikos ir Sąjungos politikos rengėjų, atsakingų už įprastinės ginkluotės klausimus ir jos kontrolę, bendruomenės informuotumą apie su neteisėta prekyba ŠLG ir jų pernelyg dideliu kaupimu susijusias problemas ir aktyvumą jas sprendžiant, taip pat informuotumą apie silpną tarptautinį teisėtos prekybos įprastiniais ginklais reguliavimą ir aktyvumą sprendžiant šią problemą. Didėjant informuotumui apie šiuos klausimus ir aktyvumui juos sprendžiant turėtų atsirasti visuotinė parama tvirtai ir pagrįstai SPG;

                  —

                  oficialiu ir politikos rengėjų bendruomenės lygiu stiprinti ES, Kinijos ir Afrikos dialogą siekiant pagerinti tarpusavio supratimą ir nustatyti bendrą požiūrį į JT SPG procesą iki ir po SPG 2012 m. diplomatinės konferencijos, įskaitant paramos teikimą Sąjungos, Kinijos ir Afrikos mokslininkų jungtiniams mokslinių vykdomiems tyrimų ir analizės darbams, susijusiems su atitinkamomis nacionalinėmis ar regioninėmis pozicijomis;

                  —

                  parengti mokslininkų bendruomenės rekomendacijas dėl SPG ir ŠLG ir jas veiksmingai perduoti Kinijos, Afrikos ir Sąjungos bei valstybių narių vyriausybių pareigūnams, politikams ir politikos rengimo bendruomenėms.

            2.1.2.   Projekto aprašymas

      a)   Jungtinės Afrikos, ES ir Kinijos įprastinės ginkluotės ekspertų darbo grupės įsteigimas ir veiklos plėtojimas
      EDG bus svarbiausias „institucinis“ dialogo proceso, remiamo šiuo Tarybos sprendimu, pagrindas ir ją, vykdydamos kruopštų koordinavimą, sudarys „Saferworld“ ir Afrikos bei Kinijos pilietinės visuomenės organizacijos-partnerės. Ją sudarys devyni nariai iš Kinijos, Sąjungos ir Afrikos, pasirinkti iš universitetų katedrų, analitikų centrų ir mokslinių tyrimų centrų, atsižvelgiant į jų profesines žinias, reputaciją ir suinteresuotumą. EDG sudarys pagrindą jos nariams keistis informacija, idėjomis, profesine patirtimi ir mokslinių tyrimų rezultatais įprastinės ginkluotės kontrolės srityje, nustatyti grėsmių pobūdį, įvertinti dabartinės veiklos efektyvumą ir teikti rekomendacijas dėl bendradarbiavimo veiksmų politikos rengėjams.
      Numatoma, kad ji bus platforma tiesioginiame dialogo procese nedalyvaujantiems suinteresuotiesiems pilietinės visuomenės veikėjams ir sudarys prieinamą naudoti profesinių žinių sankaupą, kuria galės naudotis už įprastinę ginkluotę ir jos eksporto kontrolę atsakingi Kinijos, Sąjungos ir Afrikos politikos rengėjai ir pareigūnai. Afrikos, Kinijos ir Sąjungos pareigūnai taip pat bus kviečiami stebėti EDG darbą.
      b)   Jungtinio Afrikos, ES ir Kinijos įprastinės ginkluotės mokslinių tyrimų centro įsteigimas ir veiklos plėtojimas
      MTC tikslas bus teikti paramą Sąjungos, Kinijos ir Afrikos mokslininkų atliekamiems jungtiniams moksliniams tyrimams ir analizei. MTC bus įsteigtas Kinijoje. Centras anglų ir kinų kalbomis rengs įvairių rūšių atitinkamą medžiagą ir informaciją, susijusią su ŠLG ir SPG procesu. Ta medžiaga ir informacija bus prieinama elektroniniu būdu per interneto svetainę, kuri taip pat bus EDG viešoji sąsaja.
      Įgyvendinant pirmiau a ir b punktuose nurodytus tikslus bus remiama, be kita ko, ši veikla:

                  —

                  „Saferworld“ ir atitinkamų Kinijos bei Afrikos organizacijų-partnerių parengiamųjų ir tolesnės veiklos susitikimų Kinijoje ir Europoje organizavimas, kuriuose siekiama: nustatyti projekto struktūrą ir terminus; parengti išsamius darbo planus, skirtus MTC ir EDG įkūrimui ir veiklos vystymui; sukurti projekto koordinavimo grupę; nustatyti tos grupės narių pareigas; ir stebėti bei vertinti pažangą vykdant veiklą;

                  —

                  aktualios su ŠLG bei SPG susijusios svarbiausios medžiagos, skirtos naudotis Kinijos, Afrikos ir Sąjungos politikos rengimo bendruomenėms ir elektronine forma pateikti MTC interneto svetainėje, rengimas ir vertimas; ši svetainė taip pat bus EDG viešoji sąsaja;

                  —

                  „Saferworld“, organizacijų-partnerių ir atitinkamų Kinijos institucijų kelių susitikimų organizavimas siekiant pateikti informacijos apie MTC ir EDG veiklą, pristatyti ir aptarti laikotarpio vidurio ir galutinius rezultatus, kad tai veiklai būtų užtikrinta atitinkamų valdžios institucijų parama;

                  —

                  iki dviejų per metus dviejų dienų trukmės EDG susitikimų organizavimas Kinijoje, Europoje ir Afrikoje, per kuriuos siekiama sudaryti mokslinių tyrimų planus ir teikti gaires dėl propagavimo ir mokslinių tyrimų veiklos, politikos rekomendacijų rengimo ir informavimo apie jas. Po kiekvieno susitikimo bus parengiama glausta ataskaita apie projekto įgyvendinimo padėtį;

                  —

                  dviejų SPG seminarų (iki 40 dalyvių) organizavimas; šiuose seminaruose dalyvauja Sąjungos, Kinijos, Afrikos politikos rengimo bendruomenių ir valdžios atstovai, atsakingi už įprastinę ginkluotę ir jos eksporto kontrolę, karo ir gynybos pramonės bei pilietinės visuomenės ekspertai; seminarų tikslas – apžvelgti derybų siekiant SPG pažangą, nustatyti skirtingų šalių bendrų interesų sritis;

                  —

                  glausto pranešimo, kuriame nagrinėjamos Sąjungos ir Kinijos pozicijos dėl SPG, paskelbimas, atliekamas „Saferworld“ ir EDG. Šis glaustas pranešimas bus skirtas suteikti informacijos diskusijoms su Sąjungos, Kinijos ir Afrikos pareigūnais, rengiantis 2012 m. SPG konferencijai. Jame bus svarstomi Sąjungos, Kinijos ir Afrikos valstybių pozicijų dėl SPG skirtumai;

                  —

                  išsamios ataskaitos dėl svarbiausios įgytos patirties parengimas; joje išsamiai išdėstomi projekto sėkmingi ir probleminiai aspektai, pateikiamos rekomendacijos dėl būsimo ES, Kinijos ir Afrikos dialogo dėl ŠLG ir SPG proceso būdų ir galimybių;

                  —

                  dviejų renginių – oficialaus projekto atidarymo ir uždarymo – organizavimas.

            2.1.3.   Projekto rezultatai

                  —

                  Iki 2012 m. SPG konferencijos ir po jos užtikrinamas geresnis 500 Kinijos, Afrikos ir Sąjungos politikos rengimo bendruomenės veikėjų, įskaitant pareigūnus, atsakingus už įprastinę ginkluotę ir jos eksporto kontrolę, mokslininkus, parlamentarus, nevyriausybines organizacijas (NVO) atstovus ir žurnalistus, informuotumas, žinios ir supratimas apie JT SPG procesą ir atitinkamas nacionalines pozicijas;

                  —

                  užtikrinamas geresnis 60 Sąjungos, Kinijos ir Afrikos pareigūnų ir pilietinių visuomenių atstovų dialogas, sąveika ir bendradarbiavimas ŠLG bei JT SPG proceso klausimais, be kita ko, teikiant rekomendacijas dėl bendradarbiavimo veiksmų galimybių;

                  —

                  užtikrinami 50 asmenų, atstovaujančių Sąjungos, Afrikos ir Kinijos politikos rengimo bendruomenių institucijoms, tvarūs ryšiai, atveriantys galimybes nuolat keistis informacija ir patirtimi bei praktiškai bendradarbiauti su ŠLG ir kitos įprastinės ginkluotės kontrole susijusiais klausimais ir šiam projektui pasibaigus.

            2.2.   ES ir Kinijos bendradarbiavimo padedant Afrikos valstybėms užkirsti kelią neteisėtai prekybai ŠLG ir jų pernelyg dideliam kaupimui rėmimas

      2.2.1.   Projekto tikslai

                  —

                  Remti Sąjungos, Kinijos ir Afrikos mokslininkų jungtinius mokslinius tyrimus ir analizę, susijusius su ŠLG platinimo Afrikoje problemomis, ir teikti paramą, kad būtų išnaudotos galimybės ES bei Kinijai imtis bendradarbiavimo veiksmų šioje srityje;

                  —

                  padėti Afrikos valstybėms nustatyti paramos poreikius ir rengti prašymus dėl paramos srityse, susijusiose su neteisėtos prekybos ŠLG ir jų pernelyg didelio kaupimo prevencija;

                  —

                  rengti rekomendacijas Sąjungos ir Kinijos politikos rengėjams dėl jungtinės ES ir Kinijos paramos Afrikos trečiosioms šalims galimybių.

            2.2.2.   Projekto aprašymas

      Projektas sudarys galimybę nustatyti ES ir Kinijos bendradarbiavimo galimybes padedant Afrikos trečiosioms šalims imtis priemonių reaguojant į grėsmę, kurią kelia neteisėta prekyba ŠLG ir jų pernelyg didelis kaupimas. Jį sudarys įvairi veikla, be kita ko:

                  —

                  iki trijų mokymosi vizitų į Afriką organizavimas EDG nariams, siekiant gilinti jų supratimą apie neteisėtos prekybos ŠLG ir jų pernelyg didelio kaupimo poveikį žemyne, susitikti su vietos veikėjais ir aptarti techninės pagalbos poreikius;

                  —

                  tarptautinio politikos seminaro Afrikoje organizavimas ŠLG platinimo Afrikos žemyne prevencijos tema. Susitikime dalyvaus iki 30 dalyvių, įskaitant EDG narius ir kitus Afrikos, Kinijos ir ES pilietinės visuomenės veikėjus ir pareigūnus, atsakingus už įprastinės ginkluotės klausimus ir jos eksporto kontrolę. Jame bus išsamiau nustatytos praktinės sritys, kuriose Afrikos prašymai dėl paramos siekiant užkirsti kelią neteisėtai prekybai ŠLG ir jų pernelyg dideliam kaupimui gali būti siejami su Kinijos ir Sąjungos parama;

                  —

                  ŠLG kontrolės poreikių vienoje Afrikos valstybėje techninis įvertinimas, apimantis išlaidų sąmatą, veiksmų sritis ir rekomendacijas dėl įgyvendinimo agentūrų. Šis įvertinimas bus rengiamas glaudžiai bendradarbiaujant su atitinkamos Afrikos šalies vyriausybės pareigūnais, dalyvaujančiais ŠLG kontrolės sistemos administravime, taip pat gynybos sektoriaus atstovais;

                  —

                  išsamios EDG ataskaitos paskelbimas, kurioje didžiausias dėmesys skiriamas ŠLG srautams Afrikoje, įvertinamas dabartinių veiksmų efektyvumas ir pateikiamos aiškios rekomendacijos politikos rengėjams dėl ES, Kinijos ir Afrikos bendradarbiavimo veiksmų, paremtos techniniu įvertinimu, mokymo vizitų ir seminaro Afrikoje rezultatais. Ataskaita bus išversta ir išplatinta maždaug penkiems šimtams Kinijos, ES ir Afrikos pilietinės visuomenės veikėjų, pareigūnų, politikos rengėjų ir politikų, siekiant padidinti bendrą informuotumą apie ES, Kinijos ir Afrikos bendradarbiavimo galimybę sprendžiant ŠLG kontrolės Afrikoje klausimus. Taip pat ji bus pateikta pagal projektą, nurodytą 2.1. punkte, numatytuose susitikimuose su pareigūnais;

                  —

                  vienai Afrikos šaliai teikiama parama, padedant jai nustatyti savo poreikius ŠLG kontrolės srityje, parengti atitinkamus oficialius prašymus dėl paramos ir informuoti apie juos;

                  —

                  susitikimų su atitinkamais Sąjungos ir Kinijos pareigūnais organizavimas siekiant remti bendros projekto koncepcijos vystymą;

                  —

                  ES, Kinijos ir Afrikos politikos seminaro Kinijoje organizavimas siekiant pristatyti EDG išvadas ir rekomendacijas. Susitikime dalyvaus iki 50 dalyvių, įskaitant Afrikos, Sąjungos ir Kinijos pilietinės visuomenės atstovus ir pareigūnus, atsakingus už įprastinės ginkluotės klausimus ir jos eksporto kontrolę. Seminaras sudarys galimybę apžvelgti ŠLG srityje atliekamą EDG darbą ir aptarti EDG rekomendacijas, jis bus pagrindas praktiniams bendradarbiavimo veiksmams, pavyzdžiui, Sąjungos ir Kinijos teikiamai pagalbai sukauptų atsargų valdymo, perviršio naikinimo ir apskaitos srityse.

            2.2.3.   Projekto rezultatai

                  —

                  Didesnis maždaug 500 Kinijos ir Sąjungos politikos rengėjų bendruomenės veikėjų, įskaitant mokslininkus, parlamentarus, NVO atstovus ir žurnalistus, informuotumas apie su ŠLG platinimu Afrikoje susijusias problemas ir ES bei Kinijos galimybes imtis bendradarbiavimo veiksmų šioje srityje;

                  —

                  padidėjęs vienos Afrikos valstybės pajėgumas nustatyti paramos poreikius ir rengti prašymus dėl paramos siekiant užkirsti kelią neteisėtai prekybai ŠLG ir jų pernelyg dideliam kaupimui;

                  —

                  jungtinės ES ir Kinijos paramos Afrikos trečiosioms šalims ŠLG kontrolės srityje galimybių nustatymas.

            3.   Seminarų, darbinių susitikimų ir atidarymo bei uždarymo renginių dalyviai ir vietos

      Jeigu šio priedo tekste nenurodyta kitaip, „Saferworld“ pasiūlys dalyvius ir galimas vietas seminarams ir darbiniams susitikimams bei atidarymo ir uždarymo renginiams, susijusiems su projektais, nurodytais 2.1 ir 2.2 punktuose, šiuos pasiūlymus tvirtins vyriausiasis įgaliotinis, pasikonsultavęs su kompetentingais Tarybos organais.
      4.   Paramos gavėjai

      Tiesioginiai projektų paramos gavėjai bus maždaug 500 Kinijos, Afrikos ir Sąjungos politikos rengimo bendruomenės veikėjų, įskaitant NVO, analitikų grupes, pramonės atstovus, vyriausybės pareigūnus, atsakingus už įprastinės ginkluotės eksporto kontrolę, ir parlamentarus.
      Netiesioginiai naudos gavėjai bus gyventojai, grupės ir asmenys Afrikoje, kuriems neteisėta prekyba ŠLG daro neigiamą poveikį.
      5.   Poveikio vertinimas

      Šio sprendimo poveikis turėtų būti techniškai įvertintas užbaigus visą jame numatytą veiklą. Poveikio vertinimą atliks vyriausiasis įgaliotinis, bendradarbiaudamas su atitinkamomis Tarybos darbo grupėmis, Europos Sąjungos delegacija Kinijoje ir kitais suinteresuotaisiais subjektais.
      6.   Trukmė

      Visa numatoma projektų trukmė – 24 mėnesiai.
      7.   Techninio įgyvendinimo subjektas

      Techniškai įgyvendinti šį sprendimą bus patikėta „Saferworld“, kuris atliks savo užduotis prižiūrint vyriausiajam įgaliotiniui.
      8.   Ataskaitos

      „Saferworld“ reguliariai kas tris mėnesius rengs ataskaitas ir užbaigus kiekvieną aprašytą veiklą. Šios ataskaitos turėtų būti pateiktos vyriausiajam įgaliotiniui vėliausiai per šešias savaites nuo atitinkamos veiklos užbaigimo.
      9.   Visų projektų ir priemonių išlaidų sąmata ir ES finansinis įnašas

      Bendros projektų ir priemonių išlaidos yra 830 000 EUR.


title: 2008 m. gruodžio 16 d. Europos Parlamento ir Tarybos sprendimas Nr. 1349/2008/EB, iš dalies keičiantis Sprendimą Nr. 1719/2006/EB, nustatantį 2007–2013 m. programą Veiklus jaunimas (Tekstas svarbus EEE)

text:
24.12.2008

               LT

               Europos Sąjungos oficialusis leidinys

               L 348/113

      EUROPOS PARLAMENTO IR TARYBOS SPRENDIMAS Nr. 1349/2008/EB
   2008 m. gruodžio 16 d.
   iš dalies keičiantis Sprendimą Nr. 1719/2006/EB, nustatantį 2007–2013 m. programą „Veiklus jaunimas“
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 149 straipsnio 4 dalį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi Sutarties 251 straipsnyje nustatytos tvarkos (2),
   kadangi:

               (1)

               2006 m. lapkričio 15 d. Europos Parlamento ir Tarybos sprendimu Nr. 1719/2006/EB (3) nustatyta 2007–2013 m. programa „Veiklus jaunimas“.

               (2)

               Sprendimo Nr. 1719/2006/EB 10 straipsnio 2 dalyje nustatyta, kad kitos nei 1 dalyje išvardytos programos įgyvendinimo priemonės turi būti patvirtinamos laikantis to sprendimo 9 straipsnio 3 dalyje nurodytos procedūros, t. y. laikantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (4), įtvirtintos patariamosios procedūros.

               (3)

               Sprendimo Nr. 1719/2006/EB tekste išdėstyta, kad kitiems nei to sprendimo 10 straipsnio 1 dalyje nurodytiems sprendimams dėl dotacijų skyrimo taikoma patariamoji procedūra ir Europos Parlamento teisė į analitinę priežiūrą.

               (4)

               Šiais atrankos sprendimais dažniausiai skiriamos dotacijos yra nedidelės, todėl nereikia priimti politinės svarbos sprendimų.

               (5)

               Laikantis tokių procedūrų taikymo taisyklių, dotacijų skyrimo kandidatams laikotarpis pailgėja papildomais dviem trimis mėnesiais. Dėl šių taisyklių dažnai uždelsiamas dotacijų gavėjams skyrimas, neproporcingai apsunkinamas programos administravimas ir, atsižvelgiant į skiriamų dotacijų dydį, nesukuriama jokia papildoma vertė.

               (6)

               Kad atrankos sprendimai būtų įgyvendinami greičiau ir veiksmingiau, būtina patariamąją procedūrą pakeisti Komisijos įpareigojimu nedelsiant pranešti Europos Parlamentui ir valstybėms narėms apie bet kokias priemones, kurių, siekiant įgyvendinti Sprendimą Nr. 1719/2006/EB, imtasi be komiteto pagalbos,

         NUSPRENDĖ:
   1 straipsnis
   Sprendimas Nr. 1719/2006/EB iš dalies keičiamas taip:

               1)

               9 straipsnio 3 dalis išbraukiama;

               2)

               10 straipsnio 2 dalis pakeičiama taip:
               „2.   Komisija praneša 9 straipsnyje nurodytam komitetui ir Europos Parlamentui apie visus kitus atrankos sprendimus, kuriuos ji priėmė dėl šio sprendimo įgyvendinimo, per dvi darbo dienas nuo šių sprendimų priėmimo. Į šią informaciją įtraukiama gautų paraiškų apibūdinimas ir analizė, įvertinimo ir atrankos procedūros apibūdinimas ir siūlomų finansuoti bei atmestų projektų sąrašai.“

         2 straipsnis
   Komisija praneša Europos Parlamentui ir Tarybai apie šio sprendimo poveikį iki 2010 m. birželio 25 d.
   3 straipsnis
   Šis sprendimas įsigalioja kitą dieną nuo jo paskelbimo Europos Sąjungos oficialiajame leidinyje.

      Priimta Strasbūre, 2008 m. gruodžio 16 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         B. LE MAIRE

      (1)  OL C 224, 2008 8 30, p. 113.

      (2)  2008 m. rugsėjo 2 d. Europos Parlamento nuomonė (dar nepaskelbta Oficialiajame leidinyje) ir 2008 m. lapkričio 20 d. Tarybos sprendimas.

      (3)  OL L 327, 2006 11 24, p. 30.

      (4)  OL L 184, 1999 7 17, p. 23.


title: 2012 m. lapkričio 13 d. Tarybos sprendimas 2012/700/BUSP, kuriuo remiamas valstybių, kurios yra 1997 m. Konvencijos dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo Šalys, priimto 2010–2014 m. Kartachenos veiksmų plano įgyvendinimas, įgyvendinant Europos saugumo strategiją

text:
14.11.2012

               LT

               Europos Sąjungos oficialusis leidinys

               L 314/40

         TARYBOS SPRENDIMAS 2012/700/BUSP
   2012 m. lapkričio 13 d.
   kuriuo remiamas valstybių, kurios yra 1997 m. Konvencijos dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo Šalys, priimto 2010–2014 m. Kartachenos veiksmų plano įgyvendinimas, įgyvendinant Europos saugumo strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   kadangi:

               (1)

               Sąjunga turėtų siekti aukšto lygio bendradarbiavimo visose tarptautinių santykių srityse, kad, inter alia, išsaugotų taiką, užkirstų kelią konfliktams ir stiprintų tarptautinį saugumą pagal Jungtinių Tautų Chartijos tikslus ir principus;

               (2)

               2003 m. gruodžio 12 d. Europos Vadovų Taryba priėmė Europos saugumo strategiją, kurioje nustatytos pasaulinio masto problemos bei grėsmės ir raginama nustatyti taisyklėmis pagrįstą tarptautinę tvarką, remiantis veiksmingu daugiašališkumu ir gerai veikiančiomis tarptautinėmis institucijomis;

               (3)

               Europos saugumo strategijoje pripažįstama, kad Jungtinių Tautų Chartija yra esminis tarptautinių santykių pagrindas, ir rekomenduojama stiprinti Jungtines Tautas (toliau – JT) bei sudaryti joms sąlygas vykdyti įsipareigojimus ir efektyviai veikti;

               (4)

               1996 m. gruodžio 10 d. Jungtinių Tautų Generalinės Asamblėjos Rezoliucijoje 51/45 visos valstybės raginamos aktyviai įgyvendinti veiksmingą, teisiškai įpareigojantį tarptautinį susitarimą uždrausti priešpėstinių minų naudojimą, kaupimą, gamybą ir perdavimą;

               (5)

               Konvencija dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo (toliau – Konvencija) buvo pateikta pasirašyti 1997 m. gruodžio 3 d. ir įsigaliojo 1999 m. kovo 1 d. Ji yra vienintelis išsamus tarptautinis dokumentas, kuriame nagrinėjami visi su priešpėstinėmis minomis susiję aspektai, įskaitant jų naudojimą, kaupimą, gamybą, prekybą jomis, išminavimą ir pagalbą aukoms;

               (6)

               2008 m. birželio 23 d. Taryba priėmė Bendruosius veiksmus 2008/487/BUSP (1) dėl paramos Konvencijos visuotiniam taikymui ir įgyvendinimui. 2012 m. spalio 1 d. 160 valstybių buvo pareiškusios savo sutikimą būti saistomos Konvencijos;

               (7)

               2009 m. gruodžio 3 d. valstybės, kurios yra Konvencijos Šalys, priėmė 2010–2014 m. Kartachenos veiksmų planą (toliau – Kartachenos veiksmų planas) dėl Konvencijos visuotinio taikymo ir visų jos aspektų įgyvendinimo. Jame pripažįstama ir toliau skatinama visapusiškai dalyvauti Konvencijos įgyvendinime ir prie jo prisidėti, pasitelkiant Tarptautinę sausumos minų uždraudimo kampaniją, Tarptautinį Raudonojo Kryžiaus komitetą, nacionalines Raudonojo Kryžiaus ir Raudonojo Pusmėnulio draugijas, Tarptautinę Raudonojo Kryžiaus ir Raudonojo Pusmėnulio draugijų federaciją, JT, Ženevos tarptautinį humanitarinio išminavimo centrą (toliau – ŽTHIC), tarptautines ir regionines organizacijas, asmenis, išgyvenusius po minų sprogimo, ir jų organizacijas ir kitas pilietinės visuomenės organizacijas, kaip numatyta Kartachenos veiksmų plano veiksme Nr. 62;

               (8)

               2010 m. gruodžio 3 d. valstybės, kurios yra Konvencijos Šalys, priėmė „Įgyvendinimo rėmimo padalinio valstybių Šalių direktyvą“, kurioje valstybės Šalys pritarė tam, kad Įgyvendinimo rėmimo padalinys valstybėms, kurios yra Konvencijos Šalys, turėtų teikti konsultacijas ir techninę paramą dėl Konvencijos įgyvendinimo ir visuotinio taikymo, sudaryti palankesnes valstybių, kurios yra Konvencijos Šalys, tarpusavio ryšių palaikymo sąlygas ir skatinti komunikavimą tiek su valstybėmis, kurios nėra Konvencijos Šalys, tiek su visuomene, ir jas informuoti su Konvencija susijusiais klausimais. Įgyvendinimo rėmimo padaliniui buvo suteikti įgaliojimai atitinkamais atvejais palaikyti ryšius ir koordinuoti veiklą su atitinkamomis tarptautinėmis organizacijomis, dalyvaujančiomis Konvencijos darbe, įskaitant Tarptautinę sausumos minų uždraudimo kampaniją, Tarptautinį Raudonojo Kryžiaus komitetą, Tarptautinę Raudonojo Kryžiaus ir Raudonojo Pusmėnulio draugijų federaciją, JT ir ŽTHIC;

               (9)

               2011 m. gruodžio 2 d. Jungtinių Tautų Generalinė Asamblėja priėmė Rezoliuciją 66/29 dėl Konvencijos dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo įgyvendinimo. Generalinė Asamblėja priminė, kad antrojoje Konvencijos peržiūros konferencijoje tarptautinės bendruomenės atstovai apžvelgė, kaip Konvencija yra įgyvendinama, ir kad valstybės, kurios yra Konvencijos Šalys, priėmė Kartachenos veiksmų planą, kuriame pabrėžiama visiško ir veiksmingo Konvencijos įgyvendinimo ir jos laikymosi svarba, taip pat įgyvendinant Kartachenos veiksmų planą. Valstybės, kurios yra Konvencijos Šalys, pakvietė visas valstybes (kurios dar to nėra padariusios) ratifikuoti Konvenciją arba prie jos prisijungti ir paragino visas valstybes šį klausimą toliau nagrinėti aukščiausiu politiniu lygiu ir skatinti laikytis Konvencijos pasinaudojant dvišaliais, subregioniniais, regioniniais ir daugiašaliais ryšiais ir organizuojant informavimo veiklą bei seminarus, taip pat kitomis priemonėmis;

               (10)

               2012 m. ir 2013 m. įvyks valstybių, kurios yra Konvencijos Šalys, posėdžiai. Paskui tarptautinės bendruomenės atstovai 2014 m. susirinks į trečiąją Konvencijos peržiūros konferenciją, kad įvertintų įgyvendinant Kartachenos veiksmų planą padarytą pažangą. Tikimasi, kad iki to laiko įgyvendinant Veiksmų planą bus padaryta daug pažangos, kad būtų padarytas galas priešpėstinių minų sukeltoms kančioms ir išvengta jų aukų,

         PRIĖMĖ ŠĮ SPRENDIMĄ:
   1 straipsnis
   1.   Siekdama paremti valstybių, kurios yra 1997 m. Konvencijos dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo (toliau – Konvencija) Šalys, priimto 2010–2014 m. Kartachenos veiksmų plano (toliau – Kartachenos veiksmų planas) įgyvendinimą, įgyvendinant Europos saugumo strategiją, ir laikydamasi atitinkamų tarptautinės bendruomenės sprendimų, Sąjunga siekia šių tikslų:

               a)

               remti valstybių, kurios yra Konvencijos Šalys, pastangas įgyvendinti Kartachenos veiksmų plano aspektus, susijusius su pagalba aukoms;

               b)

               remti valstybių, kurios yra Konvencijos Šalys, pastangas įgyvendinti Kartachenos veiksmų plano aspektus, susijusius su išminavimu;

               c)

               skatinti visuotinį Konvencijos taikymą;

               d)

               rodyti nuolatinį Sąjungos ir jos valstybių narių įsipareigojimą įgyvendinti Konvenciją ir pasiryžimą bendradarbiauti su valstybėmis, kurioms reikalinga pagalba siekiant laikytis Konvencijoje numatytų įsipareigojimų, ir teikti joms paramą, taip pat didinti Sąjungos vadovaujamą vaidmenį siekiant Konvencijos pagrindinio tikslo – galutinai padaryti galą priešpėstinių minų sukeltoms kančioms ir išvengti jų aukų.

         2.   Visų 1 dalyje nurodytų tikslų siekiama taip, kad jais būtų stiprinama istoriškai susiklosčiusi Konvencijos Šalių, nevyriausybinių ir kitų organizacijų bei vietos partnerių partnerystės ir bendradarbiavimo kultūra, ypač glaudžiai bendradarbiaujant su atitinkamais veikėjais, siekiant stiprinti konkrečias tokio bendradarbiavimo apraiškas.
   3.   Siekdama 1 dalyje nurodytų tikslų, Sąjunga vykdo šiuos projektus:

               a)

               Pagalba aukoms. Teikti techninę paramą ne daugiau kaip aštuoniais atvejais, atliekant ne daugiau kaip penkis laikotarpio vidurio įvertinimus ir vykdyti ne daugiau kaip penkis tolesnius veiksmus;

               b)

               Išminavimas. Atlikti ne daugiau kaip penkis laikotarpio vidurio įvertinimus ir vykdyti ne daugiau kaip penkis tolesnius veiksmus;

               c)

               Konvencijos visuotinis taikymas. Paremti aukšto lygio darbo grupę, atlikti tyrimą dėl sienų saugumo nenaudojant priešpėstinių minų, ir surengti ne daugiau kaip tris seminarus visuotinio taikymo klausimais;

               d)

               Sąjungos įsipareigojimo parodymas. Surengti pradžios ir apibendrinamuosius renginius, užtikrinti Konvencijos interneto svetainės prieinamumą, sudaryti sąlygas lengvai susipažinti su valstybių, kurios yra Konvencijos Šalys, įsipareigojimais dėl pagalbos aukoms, surengti spaudos atstovų vizitą ir parengti komunikacinę medžiagą bei leidinius.

         Išsamus projektų aprašas pateiktas priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnio 3 dalyje nurodytų projektų techninį įgyvendinimą atlieka Įgyvendinimo rėmimo padalinys, kuriam atstovauja Ženevos tarptautinio humanitarinio išminavimo centras (toliau – ŽTHIC). Įgyvendinimo rėmimo padalinys vykdo šias užduotis kontroliuojant vyriausiajam įgaliotiniui. Šiuo tikslu vyriausiasis įgaliotinis ir ŽTHIC sudaro būtinus susitarimus.
   3 straipsnis
   1.   1 straipsnio 3 dalyje nurodytiems projektams įgyvendinti skirta orientacinė finansavimo suma yra 1 030 000 EUR.
   2.   Iš 1 dalyje nurodytos sumos finansuojamos išlaidos valdomos pagal Sąjungos bendrajam biudžetui taikomas procedūras ir taisykles.
   3.   Komisija prižiūri, kad 1 dalyje nurodytos išlaidos būtų tinkamai valdomos. Šiuo tikslu ji ir ŽTHIC sudaro finansavimo susitarimą, kuriame numatoma, kad Įgyvendinimo rėmimo padalinys turi užtikrinti, kad apie Sąjungos įnašą būtų atitinkamai informuojama, atsižvelgiant į šio įnašo dydį.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji informuoja Tarybą apie sunkumus, su kuriais susidurta to proceso metu, ir praneša finansinio susitarimo sudarymo datą.
   4 straipsnis
   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą reguliariai Įgyvendinimo rėmimo padalinio rengiamomis ataskaitomis. Taryba tų ataskaitų pagrindu atlieka įvertinimą. Komisija teikia informaciją apie šio sprendimo įgyvendinimo finansinius aspektus.
   5 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 24 mėnesiams nuo 3 straipsnio 3 dalyje nurodyto finansavimo susitarimo sudarymo dienos arba praėjus šešiems mėnesiams nuo jo įsigaliojimo dienos, jei per tą laikotarpį finansavimo susitarimas nebuvo sudarytas.

      Priimta Briuselyje 2012 m. lapkričio 13 d.

            Tarybos vardu

            Pirmininkas

         V. SHIARLY

      (1)  OL L 165, 2008 6 26, p. 41.

      PRIEDAS
      1.   Tikslas

      Bendras šio Sprendimo tikslas – propaguoti taiką ir saugumą remiant valstybių, kurios yra Konvencijos Šalys, priimto Kartachenos veiksmų plano dėl Konvencijos visuotinio taikymo ir visų jos aspektų įgyvendinimo įgyvendinimą.
      2.   Projektų aprašymas

      Siekdama šio sprendimo 1 straipsnio 1 dalyje nurodytų tikslų Sąjunga vykdys šiuos projektus:
      2.1.   Pagalba aukoms

      2.1.1.   Projekto tikslas

      Parama teikiama valstybėms, kurios yra Konvencijos Šalys, įgyvendinant Kartachenos veiksmų plano pagalbos aukoms aspektus taip, kad jos galėtų geriau koordinuoti ir vykdyti veiklą, kuri į moterų, vyrų, mergaičių ir berniukų – sausumos minų ir kitų nuo karo likusių sprogmenų aukų – gyvenimus įneštų reikšmingų teigiamų pokyčių.
      2.1.2.   Projekto aprašymas

                  —

                  Įgyvendinimo rėmimo padalinys teiks nacionalinę techninę paramą ne daugiau kaip trimis atvejais, be kita ko, pradėdamas ir (arba) remdamas procesus tarp ministerijų, kad pagalbos aukoms įsipareigojimai būtų įgyvendinti nacionaliniu lygiu valstybėms, kurios yra Konvencijos Šalys ir kurios a) nedaug prisideda prie pastangų įgyvendinti Kartachenos veiksmų plano pagalbos aukoms aspektus, todėl joms būtų naudinga paskata imti tai daryti, arba b) parengė nacionalinį planą arba nemažai pasistūmėjo jį rengdamos, todėl jau būtų galima įvertinti tam tikrą įgyvendinimo patirtį, taigi būtų labiau tikėtina, kad būtų galima atlikti išsamų nacionalinį jų laikotarpio vidurio įvertinimą, kaip dedamos pastangos įgyvendinti Kartachenos veiksmų planą.

                  —

                  Išsamūs nacionaliniai laikotarpio vidurio įvertinimai bus atliekami ne daugiau kaip trimis atvejais. Tuose įvertinimuose dalyvaus Įgyvendinimo rėmimo padalinys, bendradarbiaujant su pagrindiniais veikėjais, tokiais kaip Tarptautinė sausumos minų uždraudimo kampanija, padedant paramą gaunančioms valstybėms parengti nacionaliniam seminarui skirtą išsamų informacinį dokumentą, surengiant nacionalinį seminarą ir išsamų rezultatų dokumentą, prilygstantį „įvertinimui“, kuriame bus išdėstytos likusios problemos, nustatyti tikslai ir pateiktos rekomendacijos.

                  —

                  Tolesni veiksmai bus vykdomi ne daugiau kaip trimis atvejais, atsižvelgiant į laikotarpio vidurio įvertinimų rekomendacijas. Tie tolesni veiksmai apims Įgyvendinimo rėmimo padalinio teikiamą papildomą techninę paramą (pvz., patikslinant nacionalinius planus, rengiant projekto pasiūlymą arba pasiūlymus ir t. t.).

                  —

                  Įgyvendinimo rėmimo padalinys, bendradarbiaudamas su pagrindiniais veikėjais, tokiais kaip Tarptautinė sausumos minų uždraudimo kampanija, rengs pasaulinę aukšto lygio konferenciją pagalbos sausumos minų ir kitų nuo karo likusių sprogmenų aukoms tema, kurios tikslas – remtis pagalbos aukoms teikimo patirtimi Konvencijos kontekste, siekiant pasinaudoti tarptautinių dokumentų (pvz., Konvencijos dėl kasetinių šaudmenų, Konvencijos dėl tam tikrų įprastinių ginklų, kurie gali būti laikomi pernelyg žalojančiais arba veikia nesirinktinai, naudojimo uždraudimo arba apribojimo, V protokolo ir Neįgaliųjų teisių konvencijos), susijusių su tuo pačiu dalyku ir valstybėmis, kuriose yra minų problema, įgyvendinimo galima sinergija ir (arba) teikiama nauda.

            2.1.3.   Projekto rezultatai

                  —

                  Techninę paramą gaunančios valstybės, nedaug prisidedančios prie pastangų įgyvendinti Kartachenos veiksmų plano pagalbos aukoms aspektus, nustatys ryšių centrą, kuris toliau įgyvendins pagalbos aukoms teikimo įsipareigojimus ir dalyvauja paskesnėje Konvencijos veikloje.

                  —

                  Kiekvienai techninę paramą gaunančiai valstybei visais atvejais bus pateikiama ataskaita su rekomendacijomis dėl kitų logiškų veiksmų, kurių ji galėtų imtis įgyvendindama Kartachenos veiksmų plano pagalbos aukoms aspektus.

                  —

                  Techninę paramą gaunančios valstybės, atliekant laikotarpio vidurio įvertinimą, penkiais atvejais bus parengusios nacionaliniams seminarams rengti skirtą koncepcijos dokumentą ir siūlomą dalyvių sąrašą.

                  —

                  Paramą gaunančioms valstybėms, kurioms atliktas laikotarpio vidurio įvertinimas, bus pateiktas išsamus rezultatų dokumentas, kuriame nurodomos likusios problemos, tikslai ir rekomendacijos dėl tolesnių veiksmų.

                  —

                  Tolesnę paramą gaunančios valstybės galės geriau suformuluoti savo ketinimus įvykdyti Kartachenos veiksmų plane numatytus įsipareigojimus ir paramos poreikį (pvz., tikslinant nacionalinius planus, rengiant projekto pasiūlymą ar pasiūlymus ir t. t.).

                  —

                  Bus nustatyti būdai, kaip pasinaudoti tarptautinių dokumentų (pvz., Konvencijos dėl kasetinių šaudmenų, Konvencijos dėl tam tikrų įprastinių ginklų, kurie gali būti laikomi pernelyg žalojančiais arba veikia nesirinktinai, naudojimo uždraudimo arba apribojimo, V protokolo ir Neįgaliųjų teisių konvencijos), susijusių su tuo pačiu dalyku ir valstybėmis, kuriose yra minų problema, įgyvendinimo galima sinergija ir (arba) teikiama nauda.

                  —

                  Surengiant konferenciją, kuri yra aukšto lygio ir kurioje plačiai dalyvaujama, bus didinamas informuotumas apie pasaulio mastu dedamas pastangas patenkinti asmenų, išgyvenusių po minų sprogimo, poreikius ir užtikrinti jų teises.

            2.1.4.   Paramos gavėjai

                  —

                  Valstybės, kurios yra Konvencijos Šalys, kurios pranešė apie prisiimamą atsakomybę už asmenis, išgyvenusius po sausumos minų sprogimo, kurių yra daug.

                  —

                  Moterys, vyrai, mergaitės ir berniukai – sausumos minų ir kitų nuo karo likusių sprogmenų aukos, taip pat jų šeimos ir bendruomenės.

            2.2.   Išminavimas

      2.2.1.   Projekto tikslas

      Valstybėms, kurios yra Konvencijos Šalys, parama joms įgyvendinant Kartachenos veiksmų plano išminavimo aspektus teikiama tokiu būdu, kad jos turėtų geresnes galimybes prireikus per trumpą laikotarpį užbaigti išminavimo įgyvendinimą, kad atskiri asmenys, bendruomenės ir tautos galėtų gauti naudos iš to, jog anksčiau pavojinga laikyta žemė vėl pradedama naudoti įprastinei žmogaus veiklai.
      2.2.2.   Projekto aprašymas

                  —

                  Išsamūs nacionaliniai laikotarpio vidurio įvertinimai bus atliekami ne daugiau kaip penkiais atvejais. Tuose įvertinimuose dalyvaus Įgyvendinimo rėmimo padalinys, bendradarbiaujant su pagrindiniais veikėjais, tokiais kaip Tarptautinė sausumos minų uždraudimo kampanija, remiant ŽTHIC, padedant paramą gaunančioms valstybėms parengti nacionaliniam seminarui skirtą išsamų informacinį dokumentą, surengiant nacionalinį seminarą ir išsamų rezultatų dokumentą, prilygstantį „įvertinimui“, kuriame bus išdėstytos likusios problemos, nustatyti tikslai ir pateiktos rekomendacijos.

                  —

                  Tolesni veiksmai bus vykdomi ne daugiau kaip trimis atvejais, atsižvelgiant į laikotarpio vidurio įvertinimų rekomendacijas. Tie tolesni veiksmai apims Įgyvendinimo rėmimo padalinio teikiamą papildomą techninę paramą (pvz., patikslinant nacionalinius planus, rengiant projekto pasiūlymą arba pasiūlymus ir t. t.) arba pietų (paramą gaunančių valstybių) šalių tarpusavio vizitų rengimą, kad jos galėtų pasinaudoti viena kitos patirtimi ir pagerinti būsimą įgyvendinimą.

            2.2.3.   Projekto rezultatai

                  —

                  Paramą gaunančioms valstybėms, kurioms atliktas laikotarpio vidurio įvertinimas, bus pateiktas išsamus rezultatų dokumentas, kuriame nurodomos likusios problemos, tikslai ir rekomendacijos dėl tolesnių veiksmų.

                  —

                  Tolesnę paramą gaunančios valstybės galės geriau suformuluoti savo ketinimus įvykdyti Kartachenos veiksmų plane numatytus įsipareigojimus ir paramos poreikį (pvz., tikslinant nacionalinius planus, rengiant projekto pasiūlymą ar pasiūlymus ir t. t.); be to, paramą gaunančios valstybės geriau suvoks konkrečius išminavimo įgyvendinimo aspektus.

            2.2.4.   Paramos gavėjai

                  —

                  Valstybės, kurios yra Konvencijos Šalys, išskyrus valstybes nares, ir kurios įgyvendina Konvencijoje numatytus išminavimo įsipareigojimus.

                  —

                  Moterys, vyrai, mergaitės ir berniukai, kurių gyvenimui įtaką daro tai, kad esama priešpėstinių minų arba įtariama, kad jų esama, taip pat jų šeimos ir bendruomenės.

            2.3.   Konvencijos visuotinis taikymas

      2.3.1.   Projekto tikslas

      Kliūčių, trukdančių laikytis Konvencijos, klausimai sprendžiami imantis veiksmų, kuriais siekiama, kad valstybės, kurios nėra Konvencijos Šalys, visuotinai taikytų Konvenciją.
      2.3.2.   Projekto aprašymas

                  —

                  Įgyvendinimo rėmimo padalinys teiks paramą Konvencijos visuotinio taikymo aukšto lygio darbo grupei, įskaitant paramą aukšto lygio asmenybėms, siekiant įtraukti iki šešių valstybių, kurios nėra Konvencijos Šalys, vadovus. Darbo grupės nariai dalyvaus ne daugiau kaip dviejuose kituose renginiuose, siekiant atkreipti dėmesį į pastangas visuotinai taikyti ir įgyvendinti Konvenciją.

                  —

                  Įgyvendinimo rėmimo padalinys atliks sienų saugumo nenaudojant priešpėstinių minų tyrimą, dirbdamas su šios srities ekspertais ir remdamasis Tarptautinio Raudonojo Kryžiaus komiteto 20 amžiaus 10-ojo dešimtmečio viduryje atliktu darbu. Tyrimo ataskaita bus pateikta įvairiais būdais, įskaitant vertimą, santraukų, prieinamo formato medžiagos parengimą ir t. t.

                  —

                  Visuotinio taikymo seminarus ne daugiau kaip trimis atvejais rengs Įgyvendinimo rėmimo padalinys, bendradarbiaudamas su pagrindiniais veikėjais, tokiais kaip Tarptautinė sausumos minų uždraudimo kampanija ir Konvencijos neoficialios visuotinio taikymo kontaktinės grupės koordinatorius. Tie seminarai bus rengiami nacionaliniu, subregioniniu ar regioniniu lygiu, siekiant propaguoti Konvenciją tarp valstybių narių ir padėti valstybėms, kurios nėra Konvencijos Šalys, sprendžiant realių ar žinomų kliūčių, trukdančių prisijungti prie Konvencijos, klausimus, visų pirma pasinaudojant tyrimo ataskaita dėl sienų saugumo nenaudojant priešpėstinių minų.

            2.3.3.   Projektų rezultatai

                  —

                  Ne daugiau kaip šešios valstybės, kurios nėra Konvencijos Šalys, dalyvaus ministrų ar aukštesnio lygio veikloje, susijusioje su Konvencijos laikymusi.

                  —

                  Bus įgyjama atnaujinta informacija apie valstybių, kurios nėra Konvencijos Šalys, priešpėstinių minų politiką. Ta informacija bus naudojama rengiant esminius dokumentus, skirtus trečiajai Konvencijos peržiūros konferencijai, be kita ko, parengiant išsamią ataskaitą dėl pažangos, padarytos siekiant tikslų visuotinai taikyti Konvenciją, ir dėl tolesnės pažangos masto.

                  —

                  Valstybių, kurios yra Konvencijos Šalys, ir nevyriausybinių organizacijų vykdoma propagavimo veikla bus suintensyvinta vykdant tolesnius veiksmus, numatytus po aukšto lygio darbo grupės vizitų.

                  —

                  Bus sukaupta daugiau informacijos ir jos pagrindu bus parengiamas leidinys, kuriame nagrinėjamos dažniausiai pasitaikančios žinomos kliūtys, trukdančios prisijunti prie Konvencijos, ir kuris gali būti naudojamas visuotinio taikymo pastangoms remti.

                  —

                  Bus padaryta pažanga siekiant, kad įtrauktos valstybės, kurios nėra Konvencijos Šalys, prisijungtų prie Konvencijos ir (arba) priimtų jos normas.

            2.3.4.   Paramos gavėjai

                  —

                  Valstybės, kurios nėra valstybės narės, dar neratifikavusios ar nepriėmusios Konvencijos, jai nepritarusios arba prie jos neprisijungusios.

                  —

                  Valstybės, kurios yra Konvencijos Šalys, ir nevyriausybinės bei tarptautinės organizacijos, prisidedančios prie pastangų skatinti visuotinai taikyti Konvenciją.

            2.4.   Sąjungos įsipareigojimo parodymas

      2.4.1.   Projekto tikslas

                  —

                  Parodomas nuolatinis Sąjungos ir jos valstybių narių įsipareigojimas įgyvendinti Konvenciją ir jų pasiryžimas bendradarbiauti su valstybėmis, kurioms reikalinga pagalba laikantis įsipareigojimų pagal Konvenciją, ir teikti joms paramą, taip pat stiprinamas Sąjungos vadovaujamas vaidmuo siekiant Konvencijos pagrindinio tikslo – galutinai padaryti galą priešpėstinių minų keliamoms kančioms ir išvengti jų aukų.

            2.4.2.   Projekto aprašymas

                  —

                  Bus surengtas įvadinis renginys siekiant propaguoti šį sprendimą ir apibendrinamasis renginys siekiant viešinti šiame sprendime numatytą veiklą ir jos rezultatus, taip pabrėžiant Sąjungos įnašą.

                  —

                  Atsižvelgiant į tai, kaip svarbu skleisti informuotumą apie Kartachenos konferencijoje valstybių, kurios yra Konvencijos Šalys, prisiimtus įsipareigojimus ir apie jų įgyvendinimo būdus bei priemones, taip pat į poreikį vykdant tą veiklą atsižvelgti į įvairias auditorijas (pvz., įvairių kalbų auditorijos, neįgalūs asmenys), bus atliktas Konvencijos interneto svetainės auditas, kad būtų užtikrinti aukšti prieinamumo standartai, o esamas Įgyvendinimo rėmimo padalinio leidinys, kuriame surašyti valstybių, kurios yra Konvencijos Šalys, paramos aukoms įsipareigojimai, būtų išverstas ir paskelbtas Konvencijos interneto svetainėje, siekiant padidinti tų įsipareigojimų prieinamumą įvairiomis kalbomis.

                  —

                  Prieš 2014 m. įvyksiančią trečiąją Konvencijos peržiūros konferenciją bus surengtas spaudos atstovų vizitas į šalį, kurioje yra minų problema.

                  —

                  Siekiant pasinaudoti komunikacijų teikiamomis galimybėmis, bus įsigyta komunikacinės medžiagos (pvz., plakatai, reklama, vaizdinė medžiaga, reklaminė medžiaga ir t. t.).

            2.4.3.   Projekto rezultatai

                  —

                  Sąjungos ir jos valstybių narių pareigūnai bus informuoti apie šį sprendimą ir žinos, kaip jis gali būti susijęs su jų darbu.

                  —

                  Valstybių, kurios yra Konvencijos Šalys, supratimas apie paramą aukoms bus išplėstas, ypač prancūziškai kalbančiose šalyse, kuriose yra minų problema.

                  —

                  Informacija apie Konvenciją bus labiau prieinama.

                  —

                  Sąjungos įsipareigojimas įgyvendinti Konvenciją bus geriau parodytas, atsiras ir bus palaikomas informuotumas apie šį sprendimą ir jis bus vertinamas, kaip matyti iš spaudos pranešimų, kuriuose pripažįstamas Sąjungos įsipareigojimas, ir kuriuose pranešama, kad valstybės, kurios yra Konvencijos Šalys, pareiškia jį vertinančios savo posėdžiuose.

                  —

                  Bus padidintas informuotumas apie nuolatines pastangas skatinti visuotinai taikyti Konvenciją.

            2.4.4.   Paramos gavėjai

      Valstybės, kurios yra Konvencijos Šalys, ir nevyriausybinės bei tarptautinės organizacijos, jų atstovai ir kiti asmenys, suinteresuoti dėti pastangas įgyvendinti Konvenciją arba prie to prisidedantys.


15.12.2016

               LT

               Europos Sąjungos oficialusis leidinys

               C 468/213

         P7_TA(2013)0550
   Pranešimai apie apsilankymus informacijos rinkimo tikslu dėl peticijų tyrimo (Darbo tvarkos taisyklių 202 straipsnio 5 dalies išaiškinimas)
   2013 m. gruodžio 10 d. Europos Parlamento sprendimas dėl pranešimų apie apsilankymus informacijos rinkimo tikslu dėl peticijų tyrimo (Darbo tvarkos taisklių 202 straipsnio 5 dalies išaiškinimas) (2013/2258(REG))
   (2016/C 468/32)

      Europos Parlamentas,

               —

               atsižvelgdamas į 2013 m. lapkričio 26 d. Konstitucinių reikalų komiteto pirmininko laišką,

               —

               atsižvelgdamas į Darbo tvarkos taisyklių 211 straipsnį,

               1.

               nusprendžia prie 202 straipsnio 5 dalies pridėti tokį išaiškinimą:

                           „Apsilankymų informacijos rinkimo tikslu ir pranešimų apie tokius apsilankymus vienintelis tikslas – pateikti komitetui atitinkamą informaciją, kad jis galėtų toliau svarstyti peticiją. Tokie pranešimai rengiami išskirtinai apsilankymo dalyvių iniciatyva, jiems siekiant rasti bendrą sutarimą. Neradus bendro sutarimo, pranešime turi būti pateikti besiskiriantys informacijos rinkimai ar vertinimai. Pranešimas pateikiamas komitetui pritarti balsuojant vieną kartą be diskusijų, nebent komiteto pirmininkas paskelbia, kai taikoma, kad galima teikti dalinius pakeitimus pranešimo dalims. 52 straipsnis tiems pranešimams ir tiesiogiai, ir mutatis mutantis netaikomas. Komitetui nepritarus, pranešimai Pirmininkui neperduodami.“

               2.

               paveda Pirmininkui perduoti šį sprendimą Tarybai ir Komisijai susipažinti.